b'\n_START_ARTICLE_\nAleksander (bizantinski cesar)\n_START_SECTION_\n\xc5\xbdivljenjepis\n_START_PARAGRAPH_\nAleksander je bil \xc5\xbee okoli leta 879 kronan za o\xc4\x8detovega socesarja.  Po smrti brata Leona VI. 11. maja 912 je postal starej\xc5\xa1i cesar z Leonovim mlaj\xc5\xa1im sinom Konstantinom VII. kot socesarjem. Bil je prvi bizantinski cesar, ki se je na kovancih naslavljal z autokrator (\xce\xb1\xe1\xbd\x90\xcf\x84\xce\xbf\xce\xba\xcf\x81\xce\xac\xcf\x84\xcf\x89\xcf\x81 \xcf\x80\xce\xb9\xcf\x83\xcf\x84\xe1\xbd\xb8\xcf\x82 \xce\xb5\xe1\xbd\x91\xcf\x83\xce\xb5\xce\xb2\xe1\xbd\xb4\xcf\x82 \xce\xb2\xce\xb1\xcf\x83\xce\xb9\xce\xbb\xce\xb5\xe1\xbd\xba\xcf\x82 [autokr\xc3\xa1tor pist\xc3\xb3s euseb\xc3\xads basil\xc3\xa8us], cesar vere \xc5\xbeeljnega kraljestva) kot znak konca tridesetletnega socesarjevanja. Po prevzemu oblasti je takoj odslovil vse Leonove svetovalce in izbrance, vklju\xc4\x8dno z admiralom Himerijem, patriarhom Evtimijem in cesarico Zojo Karbonopsino, materjo Konstantina VII., katero je zaprl v samostan. Patriarhat je ponovno prenesel na Nikolaja Mistika, ki je bil odstavljen s polo\xc5\xbeaja zaradi nasprotovanja Leonovi \xc4\x8detrti poroki. _NEWLINE_Aleksandra je med njegovo kratko vladavino  napadla abasidska vojska pod poveljstvom Al Muktadirja, sam pa je izzval vojno s Simeonom I. Bolgarskim, ker je Bolgarom prenehal pla\xc4\x8devati letni davek. Umrl je 6. junija 913 zaradi iz\xc4\x8drpanosti po tekmi cikanisteriona, s \xc4\x8dimer se je  baje izpolnila prerokba, da bo vladal samo trinajst mesecev.\n_START_SECTION_\nZapu\xc5\xa1\xc4\x8dina\n_START_PARAGRAPH_\nVsi viri so do Aleksandra brez izjeme sovra\xc5\xbeni. Opisujejo ga kot lenega, razuzdanega in hudobnega \xc4\x8dloveka. O njem se je celo govorilo, da je nameraval kastrirati mladega Konstantina VII., da bi ga mu onemogo\xc4\x8dil nasledstvo bizantinskega prestola.  Gro\xc5\xbenja se ni udejanila, svojemu nasledniku pa je zapustil sovra\xc5\xbenega regenta Nikolaja Mistika in za\xc4\x8detek dolge vojne proti Bolgariji. Viri ga obto\xc5\xbeujejo tudi malikovanja, vklju\xc4\x8dno s poganskim \xc5\xbertvovanjem zlatemu kipu divjega vepra na konstantinopelskem hipodromu v pri\xc4\x8dakovanju, da bo ozdravil njegovo impotenco.'